NNA TAOUES: Nekkni, agrud ur t-nettlaɛi ara alamma yesɛa tlata wussan, assen ara as-neg isem, assenni ara t-nebdu s ulaɛi. Amek i s-neqqar zik i ugrud ? Awal amezwaru akk ara stiniḍ : angeɣuuc, akken ad t-id-tesneṭqeḍ, tfehmeḍ ? Imir ad as-tiniḍ a rrbeḥ, sbaḥ lxir d ubɣuṛ, taklit ad k-d-theggi lfaḍur i mmi ad yečč ad yimɣur s ufus-ik a bab n lumur. Tfehmeḍ ? Ad asten-theḍreḍ akk s lluɣa n lmalaykat, imir netta ad ireffed ad kem-id-itett akka s taṭṭucin-is, imir ad t-tettlaɛiḍ kul sbaḥ, mbeɛ,ad ibeddu diɣ ad yettnejbad akka mi ara as-theddreḍ ; mi ara t-fken akk xemsa wussan, setta wussan d asawen, d adhan i ten-neddahan imir yemma-s, neɣ setti-s kul ssbeḥ neɣ yal mi ara t-tefsi ad t-tettel, ad as theddreḍ, yak qqaren-as d tagi i ss ɣ-in -tluɛa yemma ɣer dduḥ, d tamaziɣt-agi neɣ d taqbaylit. Imir asmi ara t-fken cehrayen d asawen ad kem-yettraǧu amek ara t-tlaɛiḍ, ma ur t-tluɛaḍ ara kemm [uuu] ad yettemɛuntay ad d-yessiwel meḥsub imir ad s-tebduḍ a baba-s, a mama-s, a dadda-s a rrebḥ-iw ; asmi ara timɣureḍ ad txeddmeḍ fell-i, ad d-tawiḍ, ad truḥeḍ ad tkerzeḍ. Ssut zik s wigi i sen-qqarent.